REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/99-14

26. avgust 2014.godine

B e o g r a d

**Z A P I S N I K**

**SA PETE SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 29. MAJA 2014. GODINE**

Sednica je počela u 13.30 časova.

Sednicom je predsedavao predsednik Odbora Meho Omerović.

Sednici su prisustvovali: Ljiljana Malušić, Milanka Jevtović Vukojičić, Slobodan Perić, Vladica Dimitrov, Ljibuška Lakatoš, Stefana Miladinović, Aida Ćorović, Vera Paunović, Biljana Hasanović Korać i Elvira Kovač, članovi Odbora.

Sednici nisu prisustvovali članovi Odbora: Biljana Ilić Stošić, Ljubica Mrdaković Todorović, Suzana Šarac, Olena Papuga i Sulejman Ugljanin.

Sednici su prisustvovali zamenici članova Odbora: Nevenka Milošević, Aleksandar Pajović, Olivera Pauljeskić i Nenad Mitrović.

Sednici su prisustvovali i: Nevena Petrušić, Poverenik za zaštitu ravnopravnosti, Kosana Beker, pomoćnik Poverenika za zaštitu ravnopravnosti i Antigona Andonov, šef kabineta Poverenika za zaštitu ravnopravnosti.

Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d :

1. Razmatranje Redovnog godišnjeg izveštaja Poverenika za zaštitu ravnopravnosti za 2013. godinu (broj: 02-556/14 od 14. marta 2014. godine);
2. Određivanje predstavnika Odbora za ljudska i manjinska prava i ravnopravnost polova u Komisiji za praćenje sprovođenja Nacionalnog akcionog plana za primenu Rezolucije 1325 Saveta bezbednosti Ujedinjenih nacija – Žene, mir i bezbednost u Republici Srbiji (2010-2015);
3. Razno.

Članovi Odbora su jednoglasno PRIHVATILI predloženi Dnevni red.

**PRVA TAČKA:** Razmatranje Redovnog godišnjeg izveštaja Poverenika za zaštitu ravnopravnosti za 2013. godinu (broj: 02-556/14 od 14. marta 2014. godine)

**Nevena Petrušić,** Poverenik za zaštitu ravnopravnosti, izložila je osnovne nalaze iz Redovnog godišnjeg izveštaja.

U svom izlaganju ukazala je na najvažnije aktivnosti koje su obeležile 2013. godinu, a to je pre svega rad na predmetima kao primarna funkcija: 216 postupaka po pritužbama, 24 preporuka mera koje se upućuju organima javne vlasti i drugim licima radi unapređenja stanja, 25 saopštenja i upozorenja javnosti, 6 mišljenja datih na nacrte zakona, 3 tužbe i 2 prekršajne prijave. Navela je da je realizovano ukupno 6 projekata, ojačan je rad panela mladih, održano je 34 predavanja i edukativnih radionica namenjenih nosiocima pravosudnih funkcija i predstavnicima različitih državnih organa, pripremljeno je i predstavljeno 13 publikacija u oblasti antidiskriminacionog prava. Nadalje, navela je da su Narodnoj skupštini predata dva posebna izveštaja: jedan se odnosi na diskriminaciju dece, a drugi na diskriminaciju osoba sa invaliditetom i da su održana i javna slušanja povodom ovih posebnih izveštaja, te da je zahvaljujući podršci Narodne skupštine otvorena regionalna kancelarija u Novom Pazaru.

Govoreći o projektima, istakla je kao najvažnije sledeće projekte: projekat koji se odnosi na jačanje Roma i Romkinja, odnosno samih romskih organizacija u borbi protiv diskriminacije - ,,Jednake šanse za bolje mogućnosti“; projekat „Neka ravnopravnost postane stvarnost“ koji je usmeren na lokalne zajednice; projekat „Ne ceni knjigu po koricama“, urađen zajedno sa Savetom Evrope i Ministarstvom omladine i sporta, koji se odnosi na sprovođenje antidiskriminacione politike u Srbiji i u 11 opština sa kojima postoji Memorandum o saradnji.

Po pitanju međunarodne saradnje, istakla je da je tokom 2013. godine ostvarena saradnja sa Evropskom komisijom, Agencijom UN za razvoj, Agencijom UN za rodnu ravnopravnost, UNICEF-om, Savetom Evrope, Misijom OEBS-a u Srbiji, a posebno je istakla intenzivnu i uspešnu saradnju na planu sprečavanja diskriminacije sa Evropskom mrežom tela za ravnopravnost (EKVINET).

Takođe, naglasila je značaj saradnje sa organizacijama civilnog društva i saradnje sa medijima.

Govoreći o pritužbama, istakla je da su podnosioci pritužbi u najvećem broju fizička lica, a kada je reč o organizacijama civilnog društva, pritužbe koje oni podnose čine oko 20% ukupnog broja pristiglih pritužbi. Postoji trend povećanja broja pritužbi organizacija civilnog društva koje su po zakonu ovlašćene da podnose pritužbe, ali i da pokreću sudske postupke i da su one u tom smislu važni akteri u borbi protiv diskriminacije.

Nadalje, govoreći o osnovima za pritužbe, kao najčešće osnove diskriminacije navela je: nacionalnu pripadnost, etničko poreklo, starosno doba, invaliditet, bračni i porodični status, pol, imovno stanje. Kada je reč o tome na koju oblast društvenog života se odnose pritužbe ukazala je da se najveći broj pritužbi odnosi na diskriminaciju u postupku zapošljavanja ili na poslu. Druga po redu oblast se odnosi na postupak pred organima javne vlasti, gde organi javne vlasti prilikom sprovođenja postupaka vrše diskriminaciju, pri čemu je karakteristično to da oni uopšte nemaju nameru da diskriminišu, već se radi uglavnom o nepoznavanju antidiskriminacionih propisa. U cilju sprečavanja ove pojave, tokom 2013. godine u okviru IPA projekta obučeno je 22 ljudi iz 11 opština.

U nastavku izlaganja navela je da je institucija Poverenika za zaštitu ravnopravnosti sprovela dva istraživanja, da je od toga jedno istraživanje javnog mnjenja o tome kako građani/ke misle, kako oni percipiraju diskriminaciju, kakvi su njihovi stavovi, koliko postoji potencijal da se diskriminiše, koje su grupe potencijalno najizloženije riziku da budu diskriminisane. Drugo istraživanje odnosilo se na organe javne vlasti o tome kakvi su stavovi pripadnika/ca organa javne vlasti na svim nivoima, od republičkog do opštinskog, osim sudova i pravosuđa, o poznavanju antidiskriminacionih propisa. U nastavku izlaganja iznela je podatke do kojih su došli putem ovih istraživanja.

Istakla je da je na osnovu svih uvida ostvarenih u protekloj godini Poverenik za ravnopravnost dao 20 preporuka, od kojih su neke ponovljene iz prethodne godine. Podsetila je da nekim strateškim dokumentima kao što su: Nacionalni plan akcije za decu, Strategija za unapređenje položaja žena, Strategija o starima, ističe važenje 2015. godine, te da je potrebno da se blagovremeno započne sa njihovom pripremom za naredni period.

Tokom izlaganja ukazala je na važnost edukacije zaposlenih u pravosuđu, u organima javne vlasti, kako u državnim organima tako i u organima lokalne samouprave tj. svima koji će se baviti pitanjima suzbijanja diskriminacije.

Po pitanju Preporuka za unapređenje rodne ravnopravnosti koje su sadržane u izveštaju, izrazila je nadu da, ako se budu implementirale, mogu da odrede još jedno malo veće ubrzanje u ovom procesu koji je poprilično dobar .

Na kraju izlaganja iznela je da pred institucijom Poverenika predstoji inteziviranje proaktivnog delovanja na podizanju svesti i prevenciji diskriminacije, širenje znanja o antidiskriminacionim propisima, povećanje vidljivosti institucija, povećanje dostupnosti institucije kroz regionalne kancelarije, unapređenje saradnje sa organizacijama civilnog društva, unapređenje rada prijemne kancelarije i povećanje kapaciteta stručne službe.

**Predsednik Odbora** se zahvalio na prezentaciji Izveštaja za 2013. godinu i naglasio da Odbor razmatra ovaj izveštaj, bez glasanja o izveštaju, jer to radi Narodna skupština i da će Odbor samo na osnovu preporuka koje je poverenik dala u godišnjem izveštaju usvojiti zaključke koje će uputiti Narodnoj skupštini na razmatranje i usvajanje.

**Nevenka Milošević** je u svojoj diskusiji istakla da je u ovoj oblasti dosta radila i dosta se edukovala kada je bila predsednik skupštine opštine Ivanjica. Na toj funkciji je uticala da ima što više direktora ženskog pola u Ivanjici, da Statut opštine bude napisan rodno senzitivnim jezikom, da u svim savetima bar trećina budu žene, kao i u Fondu za poljoprivredu. Naglasila je da će se i dalje angažovati sa ciljem da se osnaže žene i zamolila da kao zamenik člana dobija materijale za Odbor.

**Elvira Kovač** je iznela da je iz izveštaja Poverenika, a posmatrajući ga iz ugla građana, saznala da su najviše diskriminisane žene, što je zabrinjavajuće, a takođe da su i deca na vrlo visokoj poziciji. Smatra da kroz Odbor za prava deteta, koji je u postupku formiranja, treba intenzivnije da se radi na ovim pitanjima.

Postavila je pitanje o brošurama Poverenika prevedenim na jezike nacionalnih manjina i gde pripadnici nacionalnih manjina mogu to da pribave? Istakla je da pored ovog i drugih odbora u Narodnoj skupštini, učestvuje i u radu Parlamentarne skupštine Saveta Evrope, u Komitetu za jednakost i nediskriminaciju, koji se bavi i pitanjima o kojima danas govorimo. Izrazila je zadovoljstvo što je zahvaljujući koordinatorki Ženske parlamentarne mreže, jedna od ranijih preporuka Poverenika sprovedena, a odnosila se na povećanje procenta žena u odborima i u delegacijama Narodne skupštine, tako da je po tom pitanju sada mnogo bolja situacija.

**Aida Ćorović** je istakla da je interesuju pitanja vezana za manjine i integracija manjina u srpsko društvo, te da godinama prati dešavanja na tom polju i misli da ovaj odbor u saradnji sa Poverenikom, treba da rade u tom smeru. Sa aspekta osobe koja je više od 20 godina radila u nevladinom sektoru, skrenula je pažnju na jedno veoma pogubno viđenje građana, a to je da nacionalne savete ne vide kao svoje predstavnike iako su nacionalni saveti zamišljeni kao dobar mehanizam. Mišljenja je da oni nisu ispunili očekivanja i da su se nažalost pokazali kao metode getoizacije manjina, a ne integracije manjina. Zbog toga misli da će, pored usvojenih izmena Zakona o nacionalnim savetima nacionalnih manjina, biti još izmena i dopuna tog zakona, što je jako važno kako bi se unapredila integracija manjina kako bi one bile deo javnog života i građanskog društva Srbije.

**Milanka Jevtović Vukojičić** pohvalila je izveštaj Poverenika kao detaljan, precizan, sveobuhvatan i slikovit, obzirom da sadrži primere iz života sa kojima se Poverenik u svom radu susretao. Navela je da je čitajući izveštaj i preporuke stekla utisak da su edukacija i stalno usavršavanje primarni zadaci, počev od lokalne sredine i od organa javne vlasti, preko sistema obrazovanja i nevladinog sektora. Konstatovala je da što se tiče same Narodne skupštine, postoji veliki pomak i podsetila da je predsednica Narodne skupštine žena. Što se tiče samog rada Narodne skupštine, istakla je da je jedna od preporuka Poverenika koja se odnosila na donošenje zakonske regulative u vezi lica lišenih poslovne sposobnosti, ostvarena jer je donet pravni okvir i zakon je usvojen. Time je načinjen pomak kada je reč o pravima lica koja zbog određenih zdravstvenih problema u nekom momentu nisu bila u situaciji da na najbolji način vode računa o svojim interesima. Naime, izmenom zakona taj rok je oročen na tri godine, uvodi se obaveza stalnog praćenja i preispitivanja poslovne sposobnosti.

**Biljana Hasanović Korać** je istakla da je narodni poslanik od kada je donet zakon kojim je uspostavljena institucija Poverenika za ravnopravnost polova i da prati rad ove institucije i konstatovala da je pređen mukotrpan put od obezbeđenja prostora i uslova za rad do predstavljanja u javnosti. Izrazila je zadovoljstvo zbog formiranja Ženske parlamentarne mreže, koja je postigla dosta rezultata u prethodnom periodu, a to je naročito bilo vidljivo prilikom ratifikacije Istanbulske konvencije, kao i na Nacionalnoj konferenciji Ženske parlamentarne mreže. Na kraju je istakla da Ženska parlamentarna mreža i ovaj odbor, u saradnji sa Poverenikom, mogu zajedno dosta da učine da se unapredi situacija po ovim pitanjima i da se što više građana obraća Poverniku i dođe do ostvarenja svojih prava.

**Predsednik Odbora** je izneo svoja zapažanja u vezi Izveštaja i istakao da je bolji nego prethodni jer je konkretniji i „životniji“ i da pruža obilje podataka i preciznosti kad su u pitanju pojave i oblici, konkretni slučajevi diskriminatorske prakse koja nažalost postoji. Konstatovao je da je žalosno što imamo povećanje diskriminacije kad su u pitanju žene i misli da bi u narednom periodu zajedničkim snagama, članovi Odbora uz pomoć poverenice, mogli više da urade u domenu iz svoje nadležnosti u cilju smanjenja ovako zabrinjavajućih pojava i slučajeva. Konstatovao je da je vidljivo da je dobar deo preporuka poverenice sproveden, ali da je problem kod preporuka opšteg karaktera. Naveo je da podržava i pozdravlja projekte iz kojih se vidi da je neophodno i dalje nastaviti sa edukacijama pre svega predstavnika organa javne vlasti jer istraživanja govore da su vidljivi problemi kod nekih pripadnika organa javne vlasti u neprepoznavanju i neznanju toga šta je diskriminacija, šta su pojedini oblici diskriminacije, čak i odobravanje od strane nekih zvaničnika javne vlasti za neke pojave koje su nedopustive. Zbog toga misli da bi bilo dobro da u narednom periodu Odbor bude inicijator izmena Zakona o zabrani diskriminacije, jer izveštaj Evropske komisije to takođe konstatuje. Istakao je da ima pitanja ili nedoumice koje se odnose na rast pritužbi od 2010. do 2013. godine i naveo broj pritužbi iz izveštaja prema godinama: 124 – 2010; 346 – 2011; 465 – 2012; 716 – 2013.godine. Postavio je pitanje šta je sa preporukama mera obzirom da je u 2012. godini bilo 465. pritužbi, a 117. preporuka mera, a u 2013. godini ima samo 24. preporuke mera, a 716. pritužbi. Konstatovao je da je duplo povećan broj pritužbi, a šest puta je smanjen broj preporuka, što stvara nejasnoću. Drugo pitanje odnosilo se na preporuku u tački 15. gde se govori o uklanjanju iz pravnih propisa neadekvatnih stigmatizirajućih termina kojima se označavaju osobe sa invaliditetom, navodeći primere tih termina, koje je potrebno zameniti ujednačenim i korektnim terminima koji bi bili prihvatljivi za građanstvo, za javno mnjenje ali i za te osobe na koje se to odnosi. Osvrnuo se i na tačku 19. koja se odnosi na donošenje propisa kojima se omogućava registracija istopolnih parova i regulišu dejstva, pravne posledice i način prestanka registrovanih parterstava u skladu sa preporukama Saveta Evrope i izneo, da kao jedan od zagovornika poštovanja svih ljudskih prava, misli da naše društvo i građani još uvek nisu spremni da se to uvede u pravni sistem i praksu. Misli da tu treba ići postepeno, tj. da prvo treba da se obezbede sva ona prava koja proizilaze iz zakona i Ustava, kao što su pravo na okupljanje, pravo na zaštitu i borbu protiv diskriminacije i druga prava.

**Nevena Petrušić** se u nastavku izlaganja osvrnula na postavljena pitanja. Kada je reč o publikacijama koje su na jezicima manjina, istakla je da postoji jedna standardna brošura koja je napravljena i obrazac pritužbe sa ciljem olakšanja ljudima da podnose pritužbe i da je ta publikacija na jezicima svih nacionalnih manjina koji su u službenoj upotrebi. Izrazila je zadovoljstvo što je Zakon o zabrani diskriminacije, brošure i praktikum objavljeni na Brajevom pismu. Takođe je istakla da je potrebno da se naročito obrati pažnja na preporuke koje se treći put ponavljaju. Podsetila je da je nedopustivo da bude donet Zakon o osnovama sistema vaspitanja i obrazovanja u kome postoji obaveza da se donese pravni akt kojim će se regulisati reagovanja u institucijama kada do diskriminacije dođe, a da ni do dan danas taj akt nije donet.

Kada je reč o broju pritužbi i preporuka mera, objasnila je da postoje tri preporuke koje Zakon poznaje. Jedno su preporuke u pojedinačnim slučajevima kada se sprovodi postupak po pritužbi, tj. ako se nađe da je diskriminacija izvršena daje se preporuka, tako da svaka od ovih pritužbi ima i svoj ishod. Što se tiče preporuke mera, to su preporuke mera upućene državnim organima. Naime, pored pojedinačnih slučajeva postoji i strukturalna, institucionalna diskriminacija, koja kada se prepozna, daje se preporuka da se otkloni njen uzrok. Otuda nesrazmera u broju pritužbi i broju preporuka mera.

Kada je reč o registraciji istopolnih parova, istakla je da nije reč o sklapanju braka jer je brak rezervisan za muškarca i ženu. Ovde se radi o tome da imamo faktičku situaciju da ljudi istog pola žive zajedno. I sada postoji jedno pravo utvrđeno zakonom koje ima istopolni partner, a to je pravo na zaštitu od nasilja u porodici.

**Predsednik Odbora,** pošto nije bilo drugih učesnika u diskusiji, je zaključio raspravu po ovoj tački dnevnog reda i naglsio da će Odbor nakon razmatranja i izveštaja Zaštitnika građana i Poverenika za informacije od javnog značaja i zaštitu podataka o ličnosti, usvajati zaključke po svim izveštajima.

**DRUGA TAČKA:** Određivanje predstavnika Odbora za ljudska i manjinska prava i ravnopravnost polova u Komisiji za praćenje sprovođenja Nacionalnog akcionog plana za primenu Rezolucije 1325 Saveta bezbednosti Ujedinjenih nacija – Žene, mir i bezbednost u Republici Srbiji (2010-2015).

**Predsednik Odbora** je upoznao prisutne da smo dopisom predsednice Narodne skupštine pozvani da odredimo predstavnika našeg odbora u ovoj komisiji. Predložio je da to bude Ljiljana Malušić koja je zamenik predsednika Odbora. Odbor je jednoglasno izabrao Ljiljanu Malušić za člana Komisije.

Odbor je jednoglasno odlučio da predstavnik Odbora za ljudska i manjinska prava i ravnopravnost polova u Komisiji za praćenje sprovođenja Nacionalnog akcionog plana za primenu Rezolucije 1325 Saveta bezbednosti Ujedinjenih nacija – Žene, mir i bezbednost u Republici Srbiji (2010-2015) bude Ljiljana Malušić.

**Ljiljana Malušić** se zahvalila na ukazanom poverenju.

Sednica je zaključena u 15.10 časova.

**SEKRETAR ODBORA PREDSEDNIK ODBORA**

**Rajka Vukomanović Meho Omerović**